Student aangekla ná hy glo rower doodsteekArgieffoto: https://pixabay.com ŉ Oos-Kaapse student verskyn Dinsdag in die landdroshof in Port Elizabeth op aanklag van moord nadat hy ŉ vermeende rower se mes afgevat en hom na bewering daarmee doodgesteek het. Kol. Priscilla Naidu, Oos-Kaapse polisiewoordvoerder, sê die 23-jarige student van die Nelson Mandela-universiteit wat in die stad loseer, was Sondag omstreeks 05:30 in Sentraal te voet op pad huis toe. Op die hoek van Mackay- en Campbellstraat is hy genader deur twee mans, van wie een met ŉ mes gewapen was, vertel Naidu. Hulle het die student glo van sy selfoon beroof. “Die student het die mes van die vermeende rower afgevat en hom na bewering daarmee [dood]gesteek,” sê Naidu. “Die ander rower het weggehardloop, maar beamptes van ŉ veiligheidsmaatskappy wat in die omgewing op patrollie was, het hom in hegtenis geneem.” Die oorledene, Ali Msabaha (30), en sy vermeende makker, Ali Mohamed (nagenoeg 25), is albei van Tanzanië afkomstig. Mohamed het Maandag vir die eerste keer in die hof verskyn, maar sal na verwagting weer vandag voorkom en bly intussen in aanhouding. Die student, wie se naam eers bekend gemaak kan word ná sy eerste hofverskyning, word reeds van Sondagoggend af in die polisieselle aangehou. Hy sal na verwagting vandag vir die eerste keer in die Port Elizabethse landdroshof verskyn.